– Han bare skyter fra hoften. Det er så gøy å høre på.

OSLO (TV 2): Fredag begynner kandidatturneringen i sjakk, der åtte spillere kjemper om å bli Magnus Carlsens VM-motstander i november.

To dager før den store begivenheten, som i år vil finne sted i New York, avgjøres også det amerikanske presidentvalget, og det norske sjakkgeniet har like mye å si om en av de republikanske kandidatene, som om VM-utfordrerne.

- Jeg er stor fan av Donald Trump, sier 25-åringen til TV 2, med et stort glis.

Donald Trump. Foto: Scanpix Foto: Jonathan Drake

- Han bare skyter fra hoften. Det er så gøy å høre på.

Manager Espen Agdestein får umiddelbart en bekymret mine og skyter inn en kommentar.

- Jeg håper det får med dere ironien her?

- Hvilken ironi, svarer Carlsen lattermildt, og fortsetter:

- Trump er utrolig god på å finne motstandernes svakheter. Han snakker bare om at de andre kandidatene er dumme eller lukter vondt. Det burde det vært mer av i sjakk, også.

Og verdensmesteren heter inspirasjon fra sin påståtte favorittkandidat, og er klar til å starte skittkastingen med den som blir VM-motstander.

- Caruana ser litt nerdete ut med briller, det er ikke bra. Karjakin er kjempekjedelig! Og Aronian syns jeg er litt frekk.

Det norske sjakkgeniet har dessuten tenkt ut et eget slagord til VM-matchen.

- Make chess great again!